
OBJAVA ZA MEDIJE
27. srpnja 2026.
 
Objavljen natječaj za projektiranje rekonstrukcije željezničke pruge
Zabok – Budinšćina
 
Dana 27. srpnja 2026. HŽ Infrastruktura pokrenula je javnu nabavu za izradu projekta rekonstrukcije dionice Zabok – Budinšćina, na regionalnoj željezničkoj pruzi Zaprešić – Zabok – Varaždin – Čakovec.
 
Natječaj obuhvaća projektiranje te ishođenje svih potrebnih dozvola, a do sada je obavljeno prethodno savjetovanje sa zainteresiranim gospodarskim subjektima.
 
Vrijednost izrade projektne dokumentacije iznosi 2,1 milijun eura (+PDV), a rok za izradu jest dvije godine od dana potpisa ugovora.
 
Jednokolosiječna dionica Zabok – Budinšćina duga je 32,5 km, a poslije njezine obnove brzina prometovanja iznosit će do 120 km/h. Ukupna procijenjena vrijednost radova iznosi oko 200 milijuna eura. 
 
Prva faza projekta obuhvaća modernizaciju prometno-upravljačkog i signalno-sigurnosnog sustava u kolodvorima Bedekovčina, Zlatar Bistrica, Konjšćina i Budinšćina, obnovu kolodvorskih zgrada te izgradnju Park&Ride sustava u svakome od njih, čime će se osigurati kvalitetnija dostupnost javnoga prijevoza stanovnicima Krapinsko-zagorske županije. U drugoj fazi rekonstruirat će se pružna dionica Zabok – Budinšćina.
 
Ovaj projekt dio je cjelovite obnove željezničke pruge Zaprešić – Zabok – Varaždin – Čakovec, koja povezuje Krapinsko-zagorsku županiju s Gradom Zagrebom i Zagrebačkom županijom. Prugom teče putnički i teretni prijevoz, a njome prometuju i međunarodni putnički vlakovi.

Kontakt za više informacija:
korporativne.komunikacije@hzinfra.hr 

